#### Osobitná časť

K § 1

Navrhuje sa zvýšenie osobitnej stupnice platových taríf pedagogických zamestnancov a odborných zamestnancov od 1. januára 2019 o 10 %. V rovnakom rozsahu sa od 1. januára 2019 navrhuje zvýšiť aj osobitná stupnica platových taríf učiteľov vysokých škôl a výskumných a vývojových zamestnancov.

K § 2

Keďže novelou zákona č. 553/2003 Z. z. bola ustanovená nová základná stupnica, ktorá obsahuje zvýšené stupnice platových taríf, základná stupnica platových taríf zamestnancov pri výkone práce vo verejnom záujme sa navrhuje zvýšiť o 10 % až od 1. januára 2020. Od   
1. januára 2020 sa navrhuje zvýšenie osobitnej stupnice platových taríf pedagogických zamestnancov a odborných zamestnancov o 10 %. V rovnakom rozsahu sa od 1. januára 2020 navrhuje zvýšiť aj osobitná stupnica platových taríf učiteľov vysokých škôl a výskumných a vývojových zamestnancov.

K § 3

Navrhuje sa, aby nariadenie vlády v súlade s  kolektívnou zmluvou vyššieho stupňa na roky 2019 a 2020 nadobudlo účinnosť 1. januára 2019, okrem § 2 nariadenia vlády, v prípade ktorého sa navrhuje účinnosť 1. januára 2020. Delená účinnosť sa navrhuje z dôvodu výsledkov kolektívneho vyjednávania, ktorým bola dohodnutá valorizácia tarifných platov na rok 2019  
aj na rok 2020.